લગીર અટકીને એમણે રસ્તો બતાવ્યો. 'પ્રભાતસિંહને પણ સાંઇઠ કરોડ જ આપવાના છે એવી વાત તમે જાહેર કરો. સાચી વાત માત્ર હું, તમે ને પ્રભાતસિંહ જ જાણીએ. એવું હોય તો બાકીના ત્રીસ કરોડ એમને રોકડા આપવાનું રાખજો એટલે દસ્તાવેજ વખતે પણ ભરમ જળવાઇ રહે. આવું કંઇક કરો તો મેળ પડશે. બાકી આ સંઘ કાશીએ નહીં પહોંચે. ખેતર સામે તાકીને અમે ત્રણેય એકબીજાની સામે તલવાર ખેંચીને ઊભા રહીશું. ટ્રેનને આવવું હોય તો ભલે આવે. કટકા ભલે થઇ જાય પણ ખસીશું નહીં.'